33. schôdza NR SR - 7.deň - B. popoludní
Dátum: 2025-04-03
Poslanec: Jakab, Július (SLOVENSKO)
Druh vystúpenia: Vystúpenie v rozprave

100. Dobrý deň, dámy a páni, ďakujem za slovo, budem vystupovať k zákonu a budem vlastne k tomuto zákonu predkladať aj pozmeňujúci návrh. Pozmeňujúci návrh, ktorý je takmer totožný s tým, ktorý čítal aj pán poslanec Truban. Tak potom na konci vystúpenia by som poprosil o zastavenie času, ale to predsedajúceho upovedomím. Takže ja sa budem venovať aj klamstvám pána ministra Kamenického, ktoré tu odzneli v prechádzajúcom čítaní, ktoré minister tu predkladal, ktoré hovoril, ktoré sa aj stali v posledných dňoch a ktoré ovplyvňujú nielen samosprávy, ale aj bežných ľudí, ktorí v tých samosprávach žijú. Pretože, čo hovoríme o samosprávach, čo hovoríme o tom, aké peniaze samosprávy potrebujú alebo dostanú, alebo že niečo dostanú trochu predčasne, aby im to pomohlo, keď v konečnom dôsledku konsolidácia zasahuje tieto samosprávy, keď prichádzajú o peniaze a keď prichádzajú o peniaze firmy a radoví občania, ktorí v tých samosprávach žijú. Kto teda v tých samosprávach zostane žiť na to, aby tieto samosprávy mohli nejako fungovať? Kto zostane žiť na Slovensku? Jedna z posledných vecí, ktorá bola zverejnená za posledné obdobie, bolo, prosím? (Reakcia z pléna.) Mohli by si, dajte faktickú, pani poslankyňa... (Prerušenie vystúpenia predsedajúcim.) Gašpar, Tibor, podpredseda NR SR Skúsme dodržiavať rokovací poriadok, pani poslankyňa, lebo včera tu bol problém, že voči jednej strane menej a viac. Odporúčam ale všetkým, pozrite si youtubové príspevky, ako to včera bolo, ďakujem. Pokračujte, pán poslanec. Jakab, Július, poslanec NR SR Potom by ste mohli refundovať ten čas, ďakujem pekne. Čiže jedna z vecí, ktorá tu bola povedaná za posledné dni a ktorá bola aj zverejnená Radou pre rozpočtovú zodpovednosť, bolo, že Slovensko má najhorší stav financií spomedzi všetkých krajín Európskej únie a minister povedal, že je to klamstvo a že je to inak a že Slovensko sa najviac zlepšilo. Trochu to bolo také ako jednooký medzi slepými, ale pravda je taká, že sa treba pozrieť na tie verejné financie z dlhodobejšieho hľadiska a nielen z pohľadu na rok 2023 a posledné roky alebo na predchádzajúce vlády, na ktoré sa minister Kamenický veľmi rád vyhovára a veľmi rád vyťahuje Matoviča, Hegera a Ódora. Aká je teda pravda? Ak sa bavíme o tom, že verejné financie sú vo vysokom riziku alebo teda nie sú zdravé, tak tam sa dostali, prosím pekne, ešte pre pandémiou. Ich dlhodobá udržateľnosť sa medziročne najviac zhoršila v roku 2019, kedy bol ministrom pán minister Kamenický, a druhá vlna zhoršenia udržateľnosti prišla po voľbách v 2020, práve vtedy, keď bola pandémia a keď bolo treba starať sa o ľudí. Keď sa vláda starala najviac o to, aby pandémia ľudí nepostihla, keď bol kurzarbeit, keď boli dotácie, keď sa pomáhalo ľuďom naozaj, ktorí mali nízky obrat napríklad na živnostiach a štát im prispieval. Štát im prispieval, aby rodiny nekrachovali, aby mali dostatok peňazí na to, aby fungovali. Môžeme si spomenúť na historické navýšenie platov zdravotníkov alebo platov učiteľov. To súčasnej vláde sa môže len snívať o tom. A keď sa pozrieme aj ten vývoj tých financií alebo stavu financií a na to, ako sa minister vyhovára na Matoviča, Hegera, Ódora, tak znova pripomeniem to, čo som tu už povedal desaťkrát, a to je, že ktorá vláda, jediná za posledné obdobie, dokázala hospodáriť lepšie ako priemer krajín Európskej únie, lepšie ako priemer krajín eurozóny, v ktorých rokoch to bolo? Práve v tých rokoch ´20, ´21, ´22, práve za toho Matoviča. A hovorím, že ľudia vtedy dostávali enormnú podporu, aj dôchodcovia dostali enormne zvýšené dôchodky, rodiny dostali veľkú podporu. A ako sa v súčasnosti správa táto vláda? Nemá žiadnu krízu a tie verejné financie sú drasticky zlé. Ja som tu počul pána ministra práve pri tomto bode, kedy sa bavíme o samosprávach, a hovoril o tom, že samosprávam bolo zobratých 700 mil. eur, ktoré išli na daňový bonus na deti. Tak za prvé, tie peniaze išli na daňový bonus na deti, čiže tie peniaze išli rodinám, ktoré v tých samosprávach žijú. A keď sa pýtam, že či ste tie peniaze, teraz keď o tom hovoríte, či ste tie peniaze vrátili tým samosprávam späť, no tak ste nevrátili, však nedostali nič. Konsolidujete, zavádzate drahotu, hovoríte už o tretej konsolidácii, ale skutek utek. Mali ste najlepšie roky medzi rokmi 2015 a 2019 a najviac ste zhoršili financie. Vy ste ich dostali do toho pásma vysokého rizika a to je fakt. To je fakt. A keď sa vyhovárate na to, že aký bol čistý dlh, aký bol verejný dlh, aký hrubý dlh, však sa pozrime na to. Úplne v pohode sa na to pozrite, pán minister. Ako sa vyvíjal čistý dlh za tých vlád, na ktoré sa rád sťažujete, Matovič, Heger, Ódor, že Matovič použil 12 mld. eur za jeho tri roky, čo je 4 mld. ročne na riešenie kríz, na to, aby sa ľuďom pomohlo, aby dostali všetky výhody, ktoré vy ste sľubovali, že im nezoberiete a nakoniec ste im ich zobrali? A ako sa vyvíja čistý dlh teraz? A viete, čo z toho vychádza, pán minister? No, že to, čo Matovič, Heger a Ódor minuli za štyri roky, tak vy ste minuli za dva. A nemáte žiadnu krízu. Nemáte žiadnu krízu, míňate dvakrát viac ako oni a ľuďom ste zobrali všetky výhody, ktoré mali. Uvalili ste na nich dve konsolidácie a idete uvaliť tretiu. A teraz ešte ste zaviedli aj transakčnú daň, o ktorej sa bavíme a ku ktorej budem mať ten pozmeňujúci návrh. Však sa pozrite na tie čísla úplne jednoducho. V tomto roku Slovensko si za tri mesiace požičalo takmer 6 mld. eur so splatnosťou 2033 až 2051 za 3,4 až 4,1 % úrok. Do konca roka plánujete si požičať 12 mld. eur. To je v tomto roku, to je ten hrubý dlh. Dvanásť miliárd. Vy hovoríte, že 20-24 mld., ja som to už toľkokrát tu počul, že tie predchádzajúce vlády kdesi minuli, hovoríte o hrubom dlhu. No však tak ten hrubý dlh vy navyšujete dvojnásobne takým tempom. A vtedy tí ľudia tie výhody mali a teraz ste im ich zobrali a ešte ich aj dvakrát tak zadlžujete. Vtedy ste hovorili, že vy ste dokázali hospodáriť s rozpočtom 19 mld. a teraz ho máte koľko, 50-60? A nedokážete. Vtedy ste vyčítali Matovičovi, že si požičal 9 alebo 10 mld. za nulapercentný úrok, vy si požičiavate za aký, 3,4-4,1% úrok? Ďalšie miliardy to bude stáť len na splácanie tých úverov. Keď sa pozriete na ten deficit, a preto vám hovorím, že môžete sa pozrieť sprava-zľava, môžete sa pozrieť na čistý dlh, môžete sa pozrieť na hrubý dlh, proste plytváte dvojnásobne. Aj keď sa pozriete percentuálne, možno by ste povedali, tak sa pozrime na percentá HDP, tak percentá HDP deficitu hovoria, že keď končil ten Heger v 2023, tak deficit bol na úrovni 4,4 % HDP, keď končil Ódor, tak sa to vyšplhalo na 4,5 % HDP. A ako to dopadlo odvtedy? Zaťali ste sekeru ešte na konci roka 2023 a deficit skončil na 5,21 % HDP. V roku 2024, to ste si už ten rozpočet naplánovali sami, aký bol, aký bol deficit? Tam je 6 % HDP. Aký bude tento rok? Veď vy sa na tú úroveň, ktorú ste zdedili, nedostanete ani za tri roky, možno sa nikdy nedostanete počas tejto vlády na také úrovne, ako mal ten Matovič, Heger a Ódor počas najväčších kríz, kedy tí ľudia najviac dostali. A opakujem, vy im teraz najviac beriete a ešte k tomu aj najviac zadlžujete. Bavíme sa o troch konsolidáciách. Za 1,5 mld., 2,7 mld. a teraz hovoríte o ďalších konsolidáciách alebo teda o ďalšej konsolidácii, najprv mala byť na úrovni 700-800 mil., teraz sú až 2 mld. To sú obrovské peniaze! To sú tisíce eur z každej, z peňaženky každého jedného obyvateľa na Slovensku každý jeden rok. Pretože to, že ste zaviedli konsolidáciu v 2023, tak tá trvá. To, že ste tam vtedy zvýšili 900 poplatkov, tak tie sa neznížili na ďalší rok, tie trvajú ďalej a budú trvať. To, že ste zvýšili poplatok za diaľničnú známku ročnú na 90 eur zo 60, no tak tá sa neznížila od nového roka, tá trvá ďalej. A to je potrebné, aby si ľudia uvedomili, že konsolidácie, ktoré privádzate, sú dlhodobé. To neni že v jednom roku 1,5 mld. a v druhom 2,7. To je že v jednom 1,5 a v druhom sa k tej 1,5 mld. pripojí tých 2,7 a je to 4,2. A keď sa bavíme o tých konsolidáciách, tak potom sa bavme aj o tých samosprávach, že odkiaľ tie peniaze majú mať, keď však v rámci konsolidácie ste sekli po krížoch aj samosprávy. V druhej konsolidácii ste zobrali daňový bonus na dieťa, rodičovský dôchodok, DPH 23 %, transakčná daň, ktorá platí toť chvíľu. A preto hovorím, že to je taký vás... taký majsterštuk, venezuelsko-maďarský paškvil, ktorý doteraz nevedia kolegovia z ministerstva financií poriadne vysvetliť. Ja som na jednom školení bol, bol som na školení, lebo som chcel vedieť, čo sa tie firmy pýtajú a ako je im zo štátnych inštitúcií odpovedané, ako majú uplatňovať tú transakčnú daň. Nevedeli odpovedať. Nevedeli odpovedať a povedali, že to sa uvidí, keď sa to uvedie do praxe. Viete, tá transakčná daň, to je fakt zlo. A ono sa to ešte stretlo v takom, v takom veľmi nepríjemnom mixe pre slovenskú ekonomiku. Amerika schválila clá, ktoré veľmi zasiahnu slovenskú ekonomiku, hovorí to každý, hovorí to aj pani ministerka Saková, všetci to dobre vieme, 4 mld. eur tvorí export automobilov zo Slovenska do USA. Že sa tam vyrábajú autá vo Volkswagene alebo v Land Roveri. A to sú clá, ktoré naozaj postihnú Slovensko a 20-tisíc ľudí príde o prácu. Pretože 250- až 300-tisíc pracovných miest je naviazaných na automotiv, z toho 60-tisíc eur, pardon, 60-tisíc pracovných miest priamo súvisí s expertom áut do USA, 20-tisíc pracovných miest je ohrozených a prídu o prácu. Nevidím žiadne riešenie ani toho podnikateľského sektora, pretože vo vašich konsolidáciách ste podnikateľský sektor brutálne poškodili. Firmám, ktoré majú obrat, myslím, nad 5 mil. eur, lebo ste to menili trikrát počas tej konsolidácie vašej, ste im zvýšili daň z príjmu právnických osôb z 21 na 24 %. Tam sú všetky automobilky. Zaviedli ste transakčnú daň. Podľa INESS, ktorý to prepočítal, je teda daňové zaťaženie firiem na Slovensku 27,3 %. V Čechách 21 %, v Poľsku 19 %, v Maďarsku 9 %. Tak ja sa pýtam, kde tie firmy zostanú. Kam pôjdu? Myslíte, že budú na Slovensku fungovať? Odkedy začala transakčná daň, tak ľudia nám posielajú výpisy zo svojich účtov. A nie sú to automobilky, sú to normálne, štandardné malé firmy. Keďže ja tu nemôžem ukazovať grafiky, tak ja tu budem ukazovať seba a budem vám čítať. Tuná vidím výpis z účtu reštauračného zariadenia, 78 eur na transakčnej dani. Tuná vidím firmu, ktorá už platila výplaty, cez 200 eur na transakčnej dani. Tu je firma, je to pražiareň, pokiaľ viem, zo Žiliny, na transakčnej dani zaplatili za deň viac ako zarobil za ten deň ich zamestnanec. To je vaša transakčná daň. Toto mi poslal jeden drobný podnikateľ, ktorý si kúpil 17-ročné vozidlo na podnikanie a zrazili ste mu transakčnú daň 40 eur. Stovky a stovky eur na transakčnej dani, sekáte po krížoch tých najzraniteľnejších, tých drobných podnikateľov, ktorí robia veľa drobných transakcií a platia, som tu, môžte si to pozrieť, ja to odovzdám aj pánovi ministrovi, nech si to popozerá, platia desiatky a stovky eur na dennej báze. A to v kombinácii s tými clami je smrteľná kombinácia pre slovenskú ekonomiku. Na jednej strane chceme povzbudzovať a vyrábať, aby tu boli tí podnikatelia, aby dávali pracovné miesta, na druhej strane prídu clá z Ameriky a firmy budú mať vyššie dane, transakčnú daň, zvýšili ste odvody, proste tie firmy sa trápia. Takže nič ste nespravili pre tie firmy a to je, bohužiaľ, nie ste pripravení, pani ministerka nie je pripravená a tak bude ten trh aj vyzerať. Keď hovoríte o 700 mil. pre samosprávy, že boli zobrané a že ich dostali deti a rodiny cez daňový bonus na dieťa, hovoríte to ako obrovskú výčitku, tak vy vtedy častokrát hovoríte ešte ďalšie klamstvo, ktorým sa vyhovárate na stav financií, ktoré ste zdedili, a to je, že tu bola nejaká legislatívna smršť v roku 2023. Že legislatívna smršť a celé sa to tu vlastne vtedy pokazilo a obrovské neviem čo, to tu narobilo paseku. No tak si povedzme, ako ste hlasovali vy a vaši kolegovia. Ja som si tie hlasovania vytiahol, pán minister, a tuná vidím napríklad hlasovanie o rodičovskom dôchodku. Tak za rodičovský dôchodok hlasovali vaši kolegovia z klubu SMER – SD, môžte si pozrieť hlasovanie, pán minister. Vidím tu mimoriadnu valorizáciu dôchodkov. Pán minister, vy ste za to hlasovali ako poslanec, za mimoriadnu valorizáciu dôchodkov. Bolo to vo februári ´23. Mimoriadny príspevok, ak dieťa nedostane miesto v škôlke. Super, aj ste za to hlasovali v máji 2023. A takto môžem pokračovať ďalej, že vy sa vyhovárate na nejakú legislatívnu smršť, ktorej ste boli buď autorom, alebo ste za ňu hlasovali. A potom ste ešte, samozrejme, navyšovali 13. dôchodok v roku 2023 na konci, ste zaň hlasovali, ten deficit 5,21 je aj vaším dielom. To, že ste doteraz nevytiahli mimoriadne zdanenie Slovnaftu, je aj vaším dielom. Už mohlo byť, nie je, stále nie je. A tak sa bavíme o tom, že tie peniaze nie sú, a vy hovoríte, že nie sú a nie sú a nemáme a nemáme a nemáme a ďalšie klamstvo, sa k nemu dostávam, nemáme, nemáme, nemáme, zdedili sme hrozné financie, musíme kváriť ľudí konsolidáciami, musíme na nich uvaľovať zvýšené dane, zvýšené poplatky, rušíme im dôchodky, teda vy im rušíte dôchodky, rušíte im rodičovský dôchodok, rušíte im daňový bonus na dieťa, v niektorých prípadoch znižujete, zvyšujete poplatky, všetko možné robíte, zobrali ste im všetky výhody, ktoré mali, to, že ste sľuby nesplnili predvolebné, to už všetci vedia, že nie sú ani lacnejšie potraviny, ani lacnejšie energie a stále nemáte a ešte dvakrát toľko míňate, ale to som vám povedal. Že čistý dlh, hrubý dlh, deficit ste úplne na dvojnásobných číslach, neviete sa dostať ani k tomu, čo ste zdedili. A keď nemáme, nemáme, nemáme, tak potom čo si tí ľudia o tom majú myslieť? Že komu to idete hovoriť, že nemáte? Keď 240 mil. ste dali na absolútne zbytočné ministerstvo športu, keď 50 mil. minister Kaliňák minul na súkromné tryskáče, ktoré sú uzemnené, však ani nelietajú, prepánakráľa, tie s tými koženými sedačkami vnútri, 20 mil. ste našli na výstavbu športovej haly, stovky miliónov ste o ne prišli kvôli zhoršenému výberu dane, lebo ste schválili amnestie, daňovým podvodníkom ste rozviazali ruky, zhoršený výber, to ja čítam z vašich dokumentov, o stovky miliónov eur zhoršený výber na daniach. Tridsať miliónov išlo na košele z kávových zŕn, 30 mil. zákazka pre švagra, doživotná renta Ficovi, doživotná renta generálnemu prokurátorovi, dvojnásobné platy ministrov, členov vlády, bezhraničné odmeny vašim úradníkom. Nekonečné množstvo štátnych tajomníkov, to je taká perla najnovšia, že štyria štátni tajomníci na ministerstve školstva. Môže, dajte ich desať, však lebo jeden štátny tajomník má na seba napísaných desať áut, tak keď bude mať desať štátnych tajomníkov, tak aspoň si tie autá rozdelia po jednom. A vy idete hovoriť, že nemáte peniaze. Pritom dvakrát toľko míňate a ešte od ľudí vyberáte všetko, čo v tých peňaženkách majú. Nehovoriac o tom, že chcete navyšovať ešte rozpočet na zbrojenie, aby si cez rôzne duálne míňanie týchto prostriedkov to mohli používať na čokoľvek, čo vyhlásite za strategickú investíciu. Preto hovorím, že vám sa vôbec nejedná o samosprávy, nejedná sa vám o túto krajinu, jedná sa vám iba o samých seba, dokazujete to každým jedným dňom a každým jedným skutkom. Nie ste absolútne pripravení na žiadnu krízu, ani na tú slintačku a krívačku, neviete vyriešiť ani tie kravy, neviete ich poriadne previesť, neviete ich poriadne usmrtiť, ani ich zlikvidovať, neviete poriadne urobiť opatrenia a takisto nemáte pripravené nič na to, že USA zaviedlo clá. A to je zlyhanie vašej vlády, hotovo. A preto vám hovorím, že ten klinec do rakvy pre to podnikateľské prostredie je transakčná daň, ktorá začala pred pár dňami platiť, a tak ako aj kolega predo mnou čítal pozmeňujúci návrh, ja som tento pozmeňujúci a doplňujúci návrh predložil už minulý týždeň ku niektorým vašim zákonom, ktoré boli, samozrejme, presunuté na záver schôdze, ale dobre, však dostaneme sa k nim ešte aj potom. A dostaneme sa k tomu pozmeňováku viackrát, aby ste mali viackrát možnosť ukázať celému Slovensku, či dokážete zrušiť aspoň túto extrémne škodlivú transakčnú daň. Čiže poprosím, pán predsedajúci, keby ste mi zastavili čas, budem čítať pozmeňujúci návrh, ďakujem pekne. (Prerušenie vystúpenia predsedajúcim.) Gašpar, Tibor, podpredseda NR SR Poprosím, aby ste pánovi poslancovi zastavili čas. Nech sa páči. Jakab, Július, poslanec NR SR Pozmeňujúci a doplňujúci návrh poslanca Národnej rady Slovenskej republiky Júliusa Jakaba k návrhu zákona, ktorým sa mení a dopĺňa zákon č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov v znení neskorších predpisov, č. parlamentnej tlače 784. Za článok I sa vkladajú nové články II a III, ktoré znejú: „Čl. II Zákon č. 595/2003 Z. z. o dani z príjmov v znení zákona č. 43/2004 Z. z., zákona č. 177/2004 Z. z., zákona č. 191/2004 Z. z., zákona č. 391/2004 Z. z., zákona č. 538/2004 Z. z., zákona č. 539/2004 Z. z., zákona č. 659/2004 Z. z., zákona č. 68/2005 Z. z., zákona č. 314/2005 Z. z., zákona č. 534/2005 Z. z., zákona č. 660/2005 Z. z., zákona č. 688/2006 Z. z., zákona č. 76/2007 Z. z., zákona č. 209/2007 Z. z., zákona č. 519/2007 Z. z., zákona č. 530/2007 Z. z., zákona č. 561/2007 Z. z., zákona č. 621/2007 z. z., zákona č. 653/2007 Z. z., zákona č. 168/2008 Z. z., zákona č. 465/2008 Z. z., zákona č. 514/2008 Z. z., zákona č. 563/2008 Z. z., zákona č. 567/2008 Z. z., zákona č. 60/2009 z. z., zákona č. 184/2009 Z. z., zákona č. 185/2009 Z. z., zákona č. 504/2009 Z. z., zákona č. 563/2009 Z. z., zákona č. 374/2010 Z. z., zákona č. 548/2010 Z. z., zákona č. 129/2011 z. z., zákona č. 231/2011 Z. z., zákona č. 210/2011 Z. z. (správne 250/2011 Z. z., pozn. red.), zákona č. 331/2011 Z. z., zákona č. 362/2011 Z. z., zákona č. 406/2011 Z. z., zákona č. 547/2011 Z. z., zákona č. 548/2011 Z. z., zákona č. 69/2012 Z. z., zákona č. 188/2012 Z. z., zákona č. 189/2012 Z. z., zákona č. 252/2012 Z. z., zákona č. 288/2012 Z. z., zákona č. 395/2012 Z. z., zákona č. 70/2013 Z. z., zákona č. 135/2013 Z. z., zákona č. 318/2013 Z. z., zákona č. 468/2013 (463/2013, pozn. red.) Z. z., zákona č. 180/2014 Z. z., zákona č. 183/2014 Z. z., zákona č. 333/2014 Z. z., zákona č. 364/2014 Z. z., zákona č. 371/2014 Z. z., zákona č. 25/2015 Z. z., zákona č. 61/2015 Z. z., zákona č. 62/2015 Z. z., zákona č. 72/2015 (79/2015, pozn. red.) Z. z., zákona č. 140/2015 Z. z., zákona č. 176/2015 Z. z., zákona č. 253/2015 Z. z., zákona č. 361/2015 Z. z., zákona č. 375/2015 Z. z., zákona č. 378/2015 Z. z., zákona č. 389/2015 Z. z., zákona č. 304, pardon, zákona č. 437/2015 Z. z., zákona č. 440/2015 Z. z., zákona č. 341/2016 Z. z., zákona č. 264/2017 Z. z., zákona č. 279/2017 Z. z., zákona č. 335/2017 Z. z., zákona č. 344/2017 Z. z., zákona č. 57/2018 Z. z., zákona č. 63/2018 Z. z., zákona č. 112/2018 Z. z., zákona č. 209/2018 Z. z., zákona č. 213/2018 Z. z., zákona č. 317/2018 Z. z., zákona č. 347/2018 Z. z., zákona č. 368/2018 Z. z., zákona č. 385/2018 Z. z., zákona č. 4/2019 Z. z., zákona č. 10/2019 Z. z., zákona č. 54/2019 Z. z., zákona č. 88/2019 Z. z., zákona č. 155/2019 Z. z., zákona č. 221/2019 Z. z., zákona č. 223/2019 Z. z., zákona č. 228/2019 Z. z., zákona č. 233/2019 Z. z., zákona č. 301/2019 Z. z., zákona č. 315/2019 Z. z., zákona č. 316/2019 Z. z., zákona č. 319/2019 Z. z., zákona č. 390/2019 Z. z., zákona č. 393/2019 Z. z., zákona č. 462/2019 Z. z., zákona č. 64/2020 (46/2020, pozn. red.) Z. z., zákona č. 198/2020 Z. z., zákona č. 296/2020 Z. z., zákona č. 416/2020 Z. z., zákona č. 420/2020 Z. z., zákona č. 421/2020 Z. z., zákona č. 76/2021 Z. z., zákona č. 215/2021 Z. z., zákona č. 257/2021 Z. z., zákona č. 310/2021 Z. z., zákona č. 408/2021 Z. z., zákona č. 416/2021 Z. z., zákona č. 129/2022 Z. z., zákona č. 222/2022 Z. z., zákona č. 232/2022 Z. z., zákona č. 257/2022 Z. z., zákona č. 433/2022 Z. z., zákona č. 496/2022 Z. z., zákona č. 519/2022 Z. z., zákona č. 59/2023 Z. z., zákona č. 60/2023 Z. z., zákona č. 65/2023 Z. z., zákona č. 123/2023 Z. z., zákona č. 128/2023 Z. z., zákona č. 205/2023 Z. z., zákona č. 278/2023 Z. z., zákona č. 281/2023 Z. z., zákona č. 309/2023 Z. z., zákona č. 315/2023 Z. z., zákona č. 508/2023 Z. z., zákona č. 503/2023 (530/2023, pozn. red.) Z. z., zákona č. 46/2024 Z. z., zákona č. 87/2024 Z. z., zákona č. 248/2024 Z. z., zákona č. 278/2024 Z. z., zákona č. 279/2024 Z. z., zákona č. 355/2024 Z. z. a zákona č. 26/2025 Z. z. sa mení takto: V § 19 ods. 3 písm. j) sa za slovom „príjmov" vypúšťa čiarka a slová „daň z finančných transakcií". Poznámka pod čiarou k odkazu 90ad sa vypúšťa. Čl. III Zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení zákona č. 331/2011 Z. z., zákona č. 332/2011 Z. z., zákona č. 384/2011 Z. z., zákona č. 546/2011 Z. z., zákona č. 69/2012 Z. z., zákona č. 91/2012 Z. z., zákona č. 235/2012 Z. z., zákona č. 246/2012 Z. z., zákona č. 440/2012 Z. z., zákona č. 218/2013 Z. z., zákona č. 435/2013 Z. z., zákona č. 213/2014 Z. z., zákona č. 218/2014 Z. z., zákona č. 333/2014 Z. z., zákona č. 361/2014 Z. z., zákona č. 130/2015 Z. z., zákona č. 176/2015 Z. z., zákona č. 252/2015 Z. z., zákona č. 269/2015 Z. z., zákona č. 393/2015 Z. z., zákona č. 447/2015 Z. z., zákona č. 125/2016 Z. z., zákona č. 298/2016 Z. z., zákona č. 339/2016 Z. z., zákona č. 267/2017 Z. z., zákona č. 344/2017 Z. z., zákona č. 177/2018 Z. z., zákona č. 213/2018 Z. z., zákona č. 368/2018 Z. z., zákona č. 35/2019 Z. z., zákona č. 221/2019 Z. z., zákona č. 369/2019 Z. z., zákona č. 390/2019 Z. z., zákona č. 46/2020 Z. z., zákona č. 198/2020 Z. z., zákona č. 296/2020 Z. z., zákona č. 312/2020 Z. z., zákona č. 416/2020 Z. z., zákona č. 421/2020 Z. z., zákona č. 45/2021 Z. z., 395/2021 Z. z., zákona č. 408/2021 Z. z., zákona č. 39/2022 Z. z., zákona č. 250/2022 Z. z., zákona č. 325/2022 Z. z., zákona č. 395/2022 Z. z., zákona č. 433/2022 Z. z., zákona č. 496/2022 Z. z., zákona č. 519/2022 Z. z., zákona č. 59/2023 Z. z., zákona č. 507/2023 Z. z., zákona č. 508/2023 Z. z., zákona č. 87/2024 Z. z., zákona č. 102/2024 Z. z., zákona č. 251/2024 Z. z. a zákona č. 279/2024 Z. z. sa mení takto: 1. V poznámke pod čiarou k odkazu 1 sa vypúšťa citácia... (Prerušenie vystúpenia predsedajúcim.) Gašpar, Tibor, podpredseda NR SR Poprosím koaličných aj opozičných poslancov, aby zachovali kľud, nech dočíta pán poslanec svoj návrh pozmeňujúci. Nech sa páči. Jakab, Július, poslanec NR SR „Zákon č. 279/2024 Z. z. o dani z finančných transakcií a o zmene a doplnení niektorých zákonov.". 2. Za § 165p sa vkladá § 165r, ktorý vrátane nadpisu znie: „§ 165r Prechodné ustanovenie k úprave účinnej od 1. mája 2025 Daň odvedenú podľa zákona o dani z finančných transakcií účinného do 30. apríla 2025 je správca dane povinný započítať na úhradu najbližšej daňovej povinnosti daňovníka alebo na základe žiadosti daňovníka vrátiť. Správca dane pri vrátení dane odvedenej podľa zákona o dani z finančných transakcií účinného do 30. apríla 2025 na základe žiadosti daňovníka postupuje podľa § 79. Postup podľa prvej vety sa neuplatní, ak bola suma dane odvedenej podľa zákona o dani z finančných transakcií účinného do 30. apríla 2025 použitá na úhradu iných pohľadávok daňovníka podľa § 55 ods. 6 a 7.". 3. Za § 167 sa vkladá § 168, ktorý znie: „§ 168 Zrušuje sa zákon č. 279/2024 Z. z. o dani z finančných transakcií a o zmene a doplnení niektorých zákonov v znení zákona č. 354/2024 Z. z. a zákona č. 26/2025 Z. z.".". Tieto články nadobúdajú účinnosť 1. mája 2025, čo sa primerane premietne do článku o účinnosti. Z dôvodu navrhovanej úpravy sa primerane upraví názov zákona. Nasledujúci článok sa primerane prečísluje. Ďakujem, skončil som čítanie pozmeňujúceho a doplňujúceho návrhu, pán predsedajúci.